b'\n_START_ARTICLE_\nSplitsko plemstvo\n_START_PARAGRAPH_\nSplitsko plemstvo, povla\xc5\xa1teni dru\xc5\xa1tveni stale\xc5\xbe u srednjovjekovnom i novovjekovnom gradu Splitu, \xc4\x8diji su \xc4\x8dlanovi i obitelji sudjelovali u politi\xc4\x8dkom, kulturnom i dru\xc5\xa1tvenom \xc5\xbeivotu gradske komune.\n_START_SECTION_\nPovijest\n_START_PARAGRAPH_\nSplitsko je stanovni\xc5\xa1tvo vjerojatno jo\xc5\xa1 u ranom srednjem vijeku bilo podijeljeno na plemi\xc4\x87e i pu\xc4\x8dane (nobiles i populus; maiores i minores). Iako ravnopravni u aktivno pravu izbora, pu\xc4\x8dani nisu uspjeli postati sudionici u upravi grada koju su prisvojili pripadnici plemstva._NEWLINE_Ve\xc4\x87 u 11. stolje\xc4\x87u uo\xc4\x8dava se naro\xc4\x8dit polo\xc5\xbeaj plemi\xc4\x87a u Splitu, budu\xc4\x87i da se navode kao savjetnici pri dogovorima sa nadbiskupom i klerom i pri savjetovanjima. U 12. stolje\xc4\x87u plemi\xc4\x87i se \xc4\x8desto isti\xc4\x8du kao gradski suci. Ispo\xc4\x8detka su i plemi\xc4\x87i i pu\xc4\x8dani sudjelovali u zasjedanjima gradskog Velikog vije\xc4\x87a (Consilium generale), kojemu je kona\xc4\x8dan pravni oblik dao splitski potestat Gargan de Ariscindis u 13. stolje\xc4\x87u. Me\xc4\x91utim, i tada su najvi\xc5\xa1e gradske \xc4\x8dasti (suci, savjetnici, advokati, eksaminatori i inkvizitori) bile sa\xc4\x8duvane samo za plemi\xc4\x87e. Dana 29. kolovoza 1334. godine, splitsko je Veliko vije\xc4\x87e, ugledaju\xc4\x87i se na primjer Venecije, ograni\xc4\x8dilo nova primanja u \xc4\x8dlanstvo te su otada obitelji koje su davale \xc4\x8dlanove vije\xc4\x87a postale dru\xc5\xa1tveno-politi\xc4\x8dki privilegirane u gradu i tvorile okosnicu plemi\xc4\x87kog stale\xc5\xbea. Primanje novih \xc4\x8dlanova u vije\xc4\x87e bilo je zabranjeno \xc4\x8dak i nakon velike epidemije kuge u gradu, 1348. godine._NEWLINE_Zbog zatvaranja Velikog vije\xc4\x87a za sve one koji nisu bili plemi\xc4\x87i i \xc4\x8diji o\xc4\x8devi i djedovi nisu bili \xc4\x8dlanovi tog vije\xc4\x87a, nastalo je nezadovoljstvo me\xc4\x91u pu\xc4\x8danima. Tako\xc4\x91er, na osnovu odredaba gradskog statuta, nisu ni sve plemi\xc4\x87ke obitelji bile izjedna\xc4\x8dene u pravima, jer su gradski suci bili birani samo me\xc4\x91u odre\xc4\x91enim plemi\xc4\x87kim obiteljima. Nezadovoljni pu\xc4\x8dani i plemi\xc4\x87i su se, zbog toga udru\xc5\xbeili kako bi silom ostvarili svoja prava. Dana 27. lipnja 1398. godine, vo\xc4\x91e ustanka Markulin Slovin, \xc4\x8detiri brata Gardel\xc4\x8di\xc4\x87a, Frane Siburnov i De\xc5\xa1a Jakovljev, dignuli su ustanak pu\xc4\x8dana protiv plemi\xc4\x87a, u kojem je na strani pu\xc4\x8dana sudjelovao i dio nezadovoljnog plemstva koje nije imalo pravo izbora za suce. Ve\xc4\x87i dio splitski plemi\xc4\x87a izbjegao je iz grada i sklonio se u obli\xc5\xbenji Trogir i u \xc5\xa0ibenik, a kralj \xc5\xbdigmund je priznao novu gradsku upravu koju su \xc4\x8dinili njegove prista\xc5\xa1e, dok je ve\xc4\x87ina protjeranih plemi\xc4\x87a podr\xc5\xbeavala njegova suparnika kralja Ladislava Napuljskog. Kao posljedica ustanka, gra\xc4\x91ani Splita podijeli su se na tkz. "unutarnje" (pu\xc4\x8dani i dio plemstva) i "vanjske" Spli\xc4\x87ane (plemi\xc4\x87i) koji su se me\xc4\x91usobno zaratili. "Unutarnji" Spli\xc4\x87ani, udru\xc5\xbeeni s Kli\xc5\xa1anima, Polji\xc4\x8danima i Radobiljanima, po\xc4\x8deli su napadati Trogir koji je prihvatio "vanjske" Spli\xc4\x87ane. U prosincu 1400. godine "vanjski" Spli\xc4\x87ani su, uz pomo\xc4\x87 Trogirana, Omi\xc5\xa1ana, Kli\xc5\xa1ana i \xc5\xa0iben\xc4\x8dana, provalili u Split, no "unutarnji" Spli\xc4\x87ani su odbili taj napad i 4. velja\xc4\x8de 1401. godine izvr\xc5\xa1ili odmazdu, napadom na trogirski teritorij. Mir je kona\xc4\x8dno postignut 13. velja\xc4\x8de 1401. godine i potpisan u Nadbiskupskoj pala\xc4\x8di u Splitu._NEWLINE_Te\xc5\xa1ko je pratiti plemi\xc4\x87ke obitelji prije 14. stolje\xc4\x87a, jer njihovi \xc4\x8dlanovi nisu nosili obiteljska imena, ve\xc4\x87 su se, uz osobno ime, diferencirali imenom oca ili ponekad djeda, zbog \xc4\x8dega nije lako utvrditi kontinuitet ve\xc4\x87ine obitelji prije tog perioda._NEWLINE_U 16. stolje\xc4\x87u plemi\xc4\x87ke obitelji u splitskom Velikom vije\xc4\x87u bile su Papali\xc4\x87, Maruli\xc4\x87, Cipci, Hieremia, Petrachi, Alberti, Mainosevi\xc4\x87, Grisogono, Cindro, Gnidi\xc4\x87, Tartaglia, Balci, Ganuli, Lucari, Gabani\xc4\x87 i Natali. Provalom Turaka na Balkan i u splitsko zale\xc4\x91e, nastupilo je te\xc5\xa1ko ekonomsko razdoblje za splitsko plemstvo \xc4\x8dija su bogatstva po\xc4\x8divala na zemlji\xc5\xa1nim posjedima, tada uglavnom ugrabljenim od strane Turaka. Osim, materijalnog osiroma\xc5\xa1enja zbog otimanja zemlji\xc5\xa1ta, plemi\xc4\x87ke obitelji osipale su se i brojem zbog \xc4\x8destih epidemija kuge._NEWLINE_Zbog izrazitog pada \xc4\x8dlanova gradskog plemstva i njihovih obitelji, mleta\xc4\x8dka je vlada odlu\xc4\x8dila imenovati nove splitske plemi\xc4\x87e iz redova gra\xc4\x91anskih obitelji, unato\xc4\x8d protivljenju starog plemstva. Godine 1671. i 1672. primljene su u plemstvo obitelji Cupareo, Boccareo, Cerineo, Marchi, Arneri, Gaudentio, Petrovi\xc4\x87, Tomaseo, Cavagnini, Cambi, Benedetti, Capogrosso, Mazzarelli i Tisi\xc4\x8di\xc4\x87._NEWLINE_Godine 1721. u splitsko plemi\xc4\x87ko vije\xc4\x87e primljeni su \xc4\x8dlanovi obitelji Milesi, Dumaneo, Ivellio i Marjanovi\xc4\x87.'